Tove Fergo (V), 1998-04-28:
Hovedparten af befolkningen er heldigvis selv i stand til at sikre sig en uddannelse, et arbejde, en bolig, ja, et eksistensgrundlag, der gør dem til aktive deltagere i fællesskabet.
Men der er nogle mennesker, der på grund af kronisk eller pludselig opstået sygdom, et misbrug eller uheldige livsomstændigheder bliver placeret i fællesskabets ydre områder.
Det er Venstres holdning, og det er vores opfattelse, at vi har en opgave, der består i at rydde de hindringer af vejen, der kan betyde, at mennesker på grund af sygdom eller misbrug mister deres tilknytning til arbejdspladsen, og i den forbindelse har vi fremsat en lang række forslag.
Jeg tror, alle kan huske historien om Jenny Nielsen.
Det var den ansatte på Løgstør Rør, der fik hofteproblemer, og hvis arbejdsplads betalte en behandling for hende på et privathospital, men hun blev dømt til at betale skat af denne behandling; den var et personalegode.
Det er Venstres opfattelse, at det er så vigtigt, at mennesker bevarer deres tilknytning til arbejdspladsen og arbejdsmarkedet, at vi ønsker, at der skal være skattefrihed for arbejdsgiverbetalte sundhedsydelser.
Og vi kender godt alle sammen den onde cirkel: Arbejdspladsen bliver træt af at have vedkommende ansat, afskediger, fyrer personen, og så fortsætter den sociale deroute, som desværre allerede er begyndt. Vi fremsatte allerede i forbindelse med finansloven for 1998 forslag om at stoppe den urimelige beskatning af arbejdsgiverbetalte sundhedsydelser.
Vi vil også meget gerne have, at det er muligt at vælge behandling, sådan at personen, borgeren, vores medmenneske kan komme i behandling så hurtigt som muligt, enten det er på et offentligt eller et privat sygehus.
Derfor ønsker vi, at pengene skal følge personen, men det har regeringen heller ikke villet.
I forbindelse med forhandlingerne om revisionen af bistandsloven ønskede vi en aktivering fra første ledighedsdag, fordi vi mener, det er utrolig vigtigt, at man kommer i gang med det samme, så man ikke kommer ind i den dårlige spiral.
Det har været Venstres menneskesyn i mere end hundrede år, men det ville regeringen desværre heller ikke være med til.
Der er en stor gruppe af de ledige, der har været væk fra arbejdsmarkedet i meget lang tid, og det er vigtigt at få dem i gang igen på arbejdsmarkedet.
Det har man heller ikke villet være med til.
Vi har i lang tid samarbejdet med regeringen og de øvrige partier i Folketinget om de sværest lidende af vores medborgere, nemlig de sindslidende, de hjemløse og misbrugerne.
Her håber vi meget på, at de tiltag, som vi har sat i værk på de områder sammen med flertallet af partier herinde, nu snart viser nogle resultater.
Det er svært at nå hele området.
Det er en meget stor mundfuld på fem minutter, men det, jeg skal slutte med at sige her i første omgang, er, at det er Venstres vilje, at der nu sættes målrettet ind over for disse de mest udsatte af vores medmennesker.
Vi erkender, at det er svære problemer, der skal løses, men vi har en række forslag, som i hvert fald kunne hjælpe til at løse en del af problemerne.
Det vil vi meget gerne samarbejde med regeringen og de øvrige partier om, og vi håber for disse menneskers skyld, at dette kan ske
så hurtigt som muligt.